CELEX: 32008H1213(01)
Language: mt
Date: 2008-11-20 00:00:00
Title: Rakkomandazzjoni tal-Kunsill ta' l- 20 ta' Novembru 2008 dwar il-Mobilità ta' Voluntiera Żgħażagħ fl-Unjoni Ewropea

13.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 319/8
            
         
      RAKKOMANDAZZJONI TAL-KUNSILL
   
   ta' l-20 ta' Novembru 2008
   dwar il-Mobilità ta' Voluntiera Żgħażagħ fl-Unjoni Ewropea
   (2008/C 319/03)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 149(4) tiegħu,
   Wara li kkunsidra l-proposta mill-Kummissjoni,
   BILLI:
   
               1.
            
            
               Il-mobilità għal voluntiera żgħażagħ hija parti integrali tal-libertà ta' moviment għall-persuni, protetta mill-Artikolu 18 tat-Trattat.
            
         
               2.
            
            
               Il-Komunità tista' tadotta miżuri biex tiġi promossa l-mobilità ta' voluntiera żgħażagħ billi tiżdied il-kooperazzjoni bejn l-organizzaturi ta' attivitajiet volontarji, skont il-prinċipju tas-sussidjarjetà kif imniżżel fl-Artikolu 5 tat-Trattat. Skont il-prinċipju tal-proporzjonalità, kif imniżżel f'dak l-Artikolu, din ir-Rakkomandazzjoni ma tmurx lil hinn minn dak li huwa meħtieġ sabiex jinkiseb dak l-objettiv.
            
         
               3.
            
            
               Ir-Regolament (KEE) Nru 1408/71 tal-Kunsill tal-14 ta' Ġunju 1971 dwar l-applikazzjoni ta' skemi tas-sigurtà soċjali għall-persuni impjegati u l-familji tagħhom li jiċċaqilqu ġewwa l-Komunità (1) u d-dispożizzjonijiet relatati jkopru biss dawk il-voluntiera li għandhom assigurazzjoni skont il-leġislazzjoni tas-sigurtà nazzjonali, bil-konsegwenza li kwistjonijiet relatati mal-protezzjoni soċjali jistgħu xi kultant jaġixxu bħala diżinċentiv biex jieħdu sehem f'attivitajiet volontarji fi Stat Membru ieħor.
            
         
               4.
            
            
               Ir-Rakkomandazzjoni Nru 2001/613/KE tal-Parlament Ewropew u tal-Kunsill fl-10 ta' Lulju 2001 dwar il-mobilità fil-Komunità għal studenti, persuni li qed jitħarrġu, voluntiera, għalliema u dawk li jħarrġu (2) tistieden lill-Istati Membri biex jieħdu l-miżuri li huma jikkunsidraw adatti, skont il-liġi Komunitarja u fil-qafas tal-liġi nazzjonali tagħhom, biex jassiguraw li l-voluntiera u l-familji tagħhom ma jkunux diskriminati minħabba l-linji ta' politika ta' protezzjoni soċjali relevanti, bħall-kura tas-saħħa u l-għajnuna soċjali li jistgħu itellfu l-mobilità.
            
         
               5.
            
            
               Ir-Rakkomandazzjoni 2001/613/KE u r-Rakkomandazzjoni 2006/961/KE tal-Parlament Ewropew u tal-Kunsill tat-18 ta' Diċembru 2006 dwar il-mobilità transnazzjonali fi ħdan il-Komunità għal finijiet ta' edukazzjoni edukattivi u ta' taħriġ: Karta Ewropea tal-Kwalità għal Mobilità (3) jirreferu espliċitament għall-voluntiera.
            
         
               6.
            
            
               Id-Direttiva tal-Kunsill 2004/114/KE tat-13 ta' Diċembru 2004 dwar l-kondizzjonijiet ta' ammissjoni ta' ċittadini ta' pajjiżi terzi għal skopijiet ta' studju, skambju ta' studenti, taħriġ bla ħlas jew servizz volontarju (4) tipprovdi għall-possibbiltà ta' ħruġ ta' permessi speċjali ta' residenza għal ċittadini ta' pajjiżi terzi li japplikaw għal ammissjoni fit-territorju ta' Stat Membru għall-iskop ta' volontarjat.
            
         
               7.
            
            
               Ir-Riżoluzzjoni tal-Kunsill u tar-Rappreżentanti tal-Gvernijiet tal-Istati Membri, li jiltaqgħu fi ħdan il-Kunsill tal-15 ta' Novembru 2004, dwar objettivi komuni għal attivitajiet volontarji taż-żgħażagħ u r-Riżoluzzjoni tal-Kunsill u tar-Rappreżentanti tal-Gvernijiet tal-Istati Membri, li ltaqgħu fi ħdan il-Kunsill tas-16 ta' Novembru 2007, dwar l-implimentazzjoni tal-objettivi komuni għal attivitajiet volontarji taż-żgħażagħ (5) stabbilixxew objettivi komuni għal attivitajiet volontarji taż-żgħażagħ, ipproponew skambji ta' prattika tajba u attivitajiet ta' tagħlim bejn il-pari biex tissaħħaħ l-implimentazzjoni tagħhom, u stiednu lill-Istati Membri biex jikkunsidraw il-mezzi prattiċi għall-kejl tal-progress. Ir-Riżoluzzjoni tal-aħħar stiednet ukoll lill-Kummissjoni biex tagħmel aktar proposti għall-promozzjoni u r-rikonoxximent ta' attivitajiet volontarji taż-żgħażagħ.
            
         
               8.
            
            
               F'April il-Parlament Ewropew f'April 2008 adotta rapport dwar ir-“Rwol tal-Volontarjat fil-Kontribut għal Koeżjoni Soċjali u Ekonomika” li jinkoraġġixxi l-Istati Membri u l-awtoritajiet reġjonali u lokali biex jirrikonoxxu l-valur tal-volontarjat fil-promozzjoni tal-koeżjoni soċjali u ekonomika, u rrakkomanda l-promozzjoni ta' proġetti volontarji transkonfinali.
            
         JIRRIKONOXXI LI:
   
               1.
            
            
               Fil-qafas ta' din ir-Rakkomandazzjoni, attivitajiet volontarji transkonfinali huma kkaratterizzati kif ġej: miftuħa għaż-żgħażagħ kollha, meħudin bir-rieda libera tagħhom fl-interess ġenerali, għal perijodu sostnut, f'qafas ċar, u f'pajjiż minbarra l-pajjiż ta' residenza, mingħajr ħlas jew bi ħlas nominali u/jew kopertura tal-ispejjeż. Attivitajiet volontarji m'għandhomx ikollhom effett negattiv fuq l-impjieg bi ħlas potenzjali jew eżistenti, u lanqas m'għandhom jitqiesu bħala sostitut għalih.
            
         
               2.
            
            
               Attivitajiet volontarji jikkostitwixxu esperjenza għanja f'kuntest edukattiv mhux formali u f'kuntest ta' tagħlim informali li jtejjeb il-kapaċitajiet u l-kompetenzi professjonali taż-żgħażagħ, jikkontribwixxi għall-kapaċità għall-impjieg u s-sens ta' solidarjetà tagħhom, jiżviluppa l-kapaċitajiet soċjali tagħhom u jwitti l-integrazzjoni tagħhom fis-soċjetà u trawwem iċ-ċittadinanza attiva.
            
         
               3.
            
            
               Fl-Ewropa kollha hemm varjetà vasta ta' attivitajiet volontarji organizzati mis-soċjetà ċivili u l-awtoritajiet pubbliċi. Dawn l-attivitajiet għandhom ikunu ppreservati u żviluppati aktar u l-kooperazzjoni bejn l-organizzaturi ta' dawn l-attivitajiet għandha tkun iffaċilitata.
            
         
               4.
            
            
               Il-mobilità transkonfinali fl-Ewropa tista' tkun għodda importanti għall-promozzjoni tal-edukazzjoni, l-impjieg u l-koeżjoni reġjonali u soċjali, u biex tgħin li jitjieb il-ftehim reċiproku u l-parteċipazzjoni attiva fis-soċjetà. Dan hu partikolarment il-każ għaż-żgħażagħ fis-suq tax-xogħol li jivvaluta dejjem iżjed l-adattabilità u l-flessibilità.
            
         
               5.
            
            
               Il-komunitajiet lokali li jospitaw voluntiera żgħażagħ jibbenefikaw ħafna mill-attivitajiet tagħhom, li jistgħu jsiru f'firxa wiesgħa ta' oqsma, bħall-promozzjoni tal-inklużjoni soċjali, l-ippreservar tal-wirt kulturali, it-trawwim ta' solidarjetà bejn il-ġenerazzjonijiet u l-ħarsien tal-ambjent. Attivitajiet bħal dawn, fl-istess ħin, issaħħu d-diversità kulturali tal-komunitajiet ospitanti.
            
         
               6.
            
            
               Attivitajiet volontarji kienu prijorità tal-metodu miftuħ ta' koordinazzjoni fil-qasam taż-żgħażagħ, li diġà kien identifika għadd kbir ta' prattiċi tajbin. F'dan il-kuntest is-Servizz Volontarju Ewropew (EVS), azzjoni tal-Programm Żgħażagħ tal-UE mill-1996, ippermetta liż-żgħażagħ biex jieħdu sehem f'servizz volontarju f'diversi oqsma. Il-Programm attwali Żgħażagħ fl-Azzjoni jsaħħaħ din l-azzjoni.
            
         
               7.
            
            
               Minkejja dawn l-isforzi, jista' għad hemm ostakoli għal mobilità transkonfinali ta' voluntiera żgħażagħ fl-Ewropa kollha u għalhekk din ir-Rakkomandazzjoni timmira primarjament li tipprovdi qafas għall-Istati Membri biex jintensifikaw il-kooperazzjoni tagħhom, mingħajr preġudizzju għad-diversità tas-sitwazzjonijiet nazzjonali tagħhom.
            
         
               8.
            
            
               Il-kooperazzjoni aħjar bejn l-organizzaturi ta' attivitajiet volontarji f'pajjiżi differenti u kondiviżjoni akbar ta' informazzjoni jistgħu jistimulaw liż-żgħażagħ Ewropej kollha ta' kull nazzjonalità biex jieħdu aktar sehem f'attivitajiet volontarji f'pajjiżi terzi.
            
         
               9.
            
            
               Attenzjoni speċjali għandha tingħata liż-żgħażagħ b'inqas opportunitajiet minħabba li l-attivitajiet volontarji jikkostitwixxu possibbiltà partikolarment siewja ta' mobilità għal dawk iż-żgħażagħ li inkella jibbenifikaw anqas, jew xejn, minn programmi ta' mobilità.
            
         B'DAN JIRRAKKOMANDA LI L-ISTATI MEMBRI:
   
               A.
            
            
               Jippromwovu l-mobilità ta' voluntiera żgħażagħ fl-Ewropa kollha billi jsaħħu l-kondizzjonijiet għall-kooperazzjoni bejn l-organizzaturi ta' attivitajiet volontarji f'pajjiżi differenti, kemm is-soċjetà ċivili jew l-awtoritajiet pubbliċi, biex kull żagħżugħ ikollu l-opportunità li jivvolontarja fl-Ewropa jekk hu jew hi jixtieq/tixtieq jagħmel/tagħmel dan.
            
         
               B.
            
            
               Jiffaċilitaw l-iżvilupp għal dak il-għan, tal-linji ta' azzjoni li ġejjin filwaqt li jikkunsidraw debitament l-oqfsa nazzjonali tagħhom u l-leġislazzjoni fil-qasam ta' attivitajiet volontarji, u l-prijoritajiet nazzjonali ġenerali tagħhom, l-opportunitajiet lokali eżistenti u r-reġimi tal-infiq pubbliku:
               
                           (1)
                        
                        
                           itejbu l-livell ta' tagħrif dwar attivitajiet volontarji fit-territorji nazzjonali tagħhom u jittrasferixxu din l-informazzjoni lill-Kummssjoni Ewropea għal aktar disseminazzjoni;
                        
                     
                           (2)
                        
                        
                           jagħmlu l-informazzjoni dwar opportunitajiet għal attivitajiet volontarji barra l-pajjiż faċilment aċċessibbli għaż-żgħażagħ, u għall-dawk attivi f'ħidma taż-żgħażagħ u f'organizzazzjonijiet taż-żgħażagħ;
                        
                     
                           (3)
                        
                        
                           jagħmlu disponibbli għall-atturi relevanti kollha l-informazzjoni tad-drittijiet u opportunitajiet li jirriżultaw mid-dispożizzjonijiet eżistenti fil-livell Ewropew u fil-livell nazzjonali dwar attivitajiet volontarji transkonfinali;
                        
                     
                           (4)
                        
                        
                           jippromwovu l-iskambju ta' informazzjoni dwar l-opportunitajiet għal attivitajiet volontarji fi Stati Membri oħra u jissimplifikaw il-proċeduri li għandhom jiġu segwiti bil-għan li jagħmluha eħfef għal voluntiera żgħażagħ ta' Stat Membru sabiex jieħdu sehem f'attivitajiet volontarji fi Stati Membri oħra.
                        
                     
                           (5)
                        
                        
                           jadottaw, fejn adatt, approċċ flessibbli fl-iżvilupp ta' opportunitajiet għal attivitajiet volontarji transkonfinali fl-Ewropa, billi pereżempju;
                           
                                       —
                                    
                                    
                                       jappoġġaw l-iżvilupp għall-kapaċità ospitanti għal voluntiera transkonfinali;
                                    
                                 
                                       —
                                    
                                    
                                       jappoġġaw il-ħolqien ta' punti ta' kuntatt għal voluntiera żgħażagħ Ewropej, in konnessjoni ma' Aġenziji Nazzjonali tal-Programm Żgħażagħ f'Azzjoni;
                                    
                                 
                                       —
                                    
                                    
                                       jippromwovu l-użu ta' mekkaniżmi Ewropej eżistenti li jistgħu jgħinu l-mobilità taż-żgħażagħ, bħal per eżempju, karti għall-mobilità;
                                    
                                 
                                       —
                                    
                                    
                                       jippromwovu mobilità transkonfinali għal dawk attivi f'ħidma taż-żgħażagħ u organizzazzjonijiet taż-żgħażagħ;
                                    
                                 
                                       —
                                    
                                    
                                       jappoġġaw l-iżvilupp ta' informazzjoni u taħriġ, għal dawk attivi f'ħidma taż-żgħażagħ u f'organizzazzjonijiet taż-żgħażagħ, awtoritajiet lokali u servizzi ċiviċi, dwar attivitajiet volontarji transkonfinali taż-żgħażagħ;
                                    
                                 
                     
                           (6)
                        
                        
                           iżidu s-sensibilizzazzjoni dwar l-importanza ta' kompetenzi interkulturali u t-tagħlim tal-lingwi fost iż-żgħażagħ biex jitnaqqsu l-ostakli għall-mobilità transkonfinali taż-żgħażagħ;
                        
                     
                           (7)
                        
                        
                           jinkoraġġixxu lill-organizzaturi ta' attivitajiet volontarji biex jiżviluppaw għodod ta' awto-valutazzjoni li jieħdu inkonsiderazzjoni l-esperjenza tas-SVE sabiex tkun żgurata l-kwalità tal-attivitajiet volontarji transkonkinali li qed jieħdu sehem fihom;
                        
                     
                           (8)
                        
                        
                           jinkoraġġixxu l-organizzaturi kemm meta jibagħtu kif ukoll meta jirċievu Stati Membri biex jikkooperaw fil-provvediment ta' assigurazzjonijiet dwar il-protezzjoni ta' voluntiera żgħażagħ u ta' dawk li jirċievu s-servizzi. Dan għandu jinkludi informazzjoni biżżejjed dwar l-attività volontarja, l-organizzaturi tagħha u l-volontier, sabiex iż-żewġ partijiet ikunu jistgħu jieħdu deċiżjoni informata dwar kemm l-attività tkun adatta u tissodisfa kwalunkwe rekwiżit legali;
                        
                     
                           (9)
                        
                        
                           ikomplu jeżaminaw dispożizzjonijiet ta' protezzjoni soċjali relevanti permezz tal-fora adatti eżistenti tal-UE bil-ħsieb li jsir użu totali mill-possibbilitajiet skont il-leġislazzjoni nazzjonali u tal-UE;
                        
                     
                           (10)
                        
                        
                           jippromwovu r-rikonoxximent adatt ta' riżultati ta' tagħlim minn attivitajiet volontarji f'konformità mad-dispożizzjoniet Komunitarji u fis-sistemi jew oqfsa nazzjonali rispettivi għal kwalifiki, fejn jeżistu;
                        
                     
                           (11)
                        
                        
                           jippromwovu l-użu ta' strumenti fil-livell tal-UE li jistgħu jiffaċilitaw attivitajiet volontarji transkonfinali billi jiżguraw it-trasparenza ta' kwalifiki, bħall-Europass, il-Youthpass u l-Qafas Ewropew tal-Kwalifiki;
                        
                     
                           (12)
                        
                        
                           jagħtu attenzjoni partikolari liż-żgħażagħ b'anqas opportunitajiet biex jissaħħaħ l-aċċess tagħhom għal attivitajiet volontarji u speċjalment għal attivitajiet volontarji transkonfinali.
                        
                     
         B'DAN JAPPROVA L-INTENZJONI TAL-KUMMISSJONI SABIEX
   
               (1)
            
            
               tappoġġa lill-Istati Membri fil-kompiti ta' hawn fuq billi jintuża l-qafas ta' kooperazzjoni tal-UE fil-qasam taż-żgħażagħ u, b'mod partikolari, l-metodu miftuħ ta' koordinazzjoni u l-programm Żgħażagħ fl-Azzjoni;
            
         
               (2)
            
            
               tinkoraġġixxi u torganizza, f'kollegament mal-Istati Membri, l-iskambju ta' informazzjoni u esperjenzi dwar il-kooperazzjoni bejn l-organizzaturi ta' attivitajiet volontarji f'pajjiżi differenti, kemm jekk rappreżentanti tas-soċjetà ċivili kif ukoll jekk awtoritajiet pubbliċi;
            
         
               (3)
            
            
               tiżviluppa Portal Ewropew ta' Voluntiera Żgħażagħ dwar attivitajiet volontarji bbażat fuq portali nazzjonali tal-volontarjat taż-żgħażagħ, bażijiet ta' data jew siti elettroniċi speċifiċi, fejn jeżistu;
            
         
               (4)
            
            
               tirrapporta lill-Kunsill erba' snin wara l-adozzjoni ta' din ir-Rakkomandazzjoni sabiex jiddetermina jekk il-miżuri proposti humiex qegħdin jaħdmu b'mod effettiv u biex jevalwa l-ħtieġa għal aktar azzjonijiet.
            
         Magħmul fi Brussell, 20 ta' Novembru 2008.
   
      (1)  ĠU L 149, 5.7.1971, p. 2.
   
      (2)  ĠU L 215, 9.8.2001, p. 30.
   
      (3)  ĠU L 394, 30.12.2006, p. 5.
   
      (4)  ĠU L 375, 23.12.2004, p. 12.
   
      (5)  ĠU C 241, 20.9.2008, p. 1.